Javaslat A TANÁCS HATÁROZATA a Kelet-Timori Demokratikus Köztársaságnak az AKCS-EK partnerségi megállapodáshoz történő csatlakozására hivatkozva a 9. Európai Fejlesztési Alap pénzügyi forrásainak kiigazításáról

(előterjesztő: a Bizottság)

INDOKLÁS

2003. május 16-án [1] Kelet-Timort az AKCS-EK partnerségi megállapodás (a továbbiakban: Cotonou-i Megállapodás) aláíró államává fogadták. Az AKCS-EK Miniszterek Tanácsának csatlakozást jóváhagyó határozata kikötötte, hogy Kelet-Timor nem férhet azonnal hozzá a 9. Európai Fejlesztési Alap (EFA) forrásaihoz, hanem átmeneti különleges szabályt alkalmazva csak a regionális együttműködésre előirányzott alapokból részesül.

[1] Az AKCS-EK Miniszterek Tanácsának a Kelet-Timori Demokratikus Köztársaság AKCS-EK partnerségi megállapodáshoz történő csatlakozásáról szóló, 2003. május 16-i 1/2003 határozata (HL L 141., 2003.6.7., 25. o.)

A vegyes tanácsi határozat nem vette figyelembe azt, hogy a Cotonou-i Megállapodás ratifikációját követően Kelet-Timor a továbbiakban nem lesz jogosult arra a fejlesztéstámogatásra, amelyben eddig a 443/92 tanácsi rendelet [2] (ALA-rendelet) értelmében részesült. Kelet-Timor eddig még nem ratifikálta a Cotonou-i Megállapodást.

[2] Az ALA-rendelet 1. cikke: ,A Közösség folytatja és kiszélesíti a közösségi együttműködést azon ázsiai és latin-amerikai fejlődő országokkal (továbbiakban: ALA fejlődő országok), amelyek nem szerződő felei a Lomé-i Egyezménynek (vagy értelemszerűen a Cotonou-i Megállapodásnak), vagy amelyekre a Közösségnek a mediterrán harmadik országokkal folytatott együttműködési politikája nem irányul...".

Annak érdekében, hogy Kelet-Timor ratifikálhassa a megállapodást, és annak teljes jogú fele lehessen, a Bizottság azt javasolja, hogy a 9. EFÁ-ból származó alapok Kelet-Timor fejlesztési igényeinek megvalósítására felhasználhatóak lehessenek addig, ameddig a 9. EFA utódja hatályba nem lép.

A Cotonou-i Megállapodás pénzügyi jegyzőkönyvének 1. cikke meghatározza a megállapodást első ízben aláíró AKCS-államok felé irányuló közösségi pénzügyi támogatás teljes összegét. Mivel a 2003. május 16-i 1/2003 tanácsi határozat jóváhagyta Kelet-Timornak a Cotonou-i Megállapodáshoz történő csatlakozását, és mivel e megállapodás 94. cikke (1) bekezdése értelmében egy adott állam csatlakozása nem sértheti az említett megállapodást aláíró AKCS-államok által élvezett, a fejlesztési együttműködés finanszírozásáról szóló rendelkezésekből származó előnyöket, a Bizottság a Cotonou-i Megállapodás [3] 62. cikke (2) bekezdésének a) pontjával és az AKCS-EK partnerségi megállapodás (2000/770/EK) [4] pénzügyi jegyzőkönyve értelmében a közösségi támogatás finanszírozásáról és adminisztrációjáról szóló belső megállapodásának 1. cikke (5) bekezdésével összhangban azt javasolja, hogy a Miniszterek Tanácsa igazítsa ki a 9. EFA értelmében az AKCS-államok felé irányuló közösségi pénzügyi támogatás teljes összegét, hogy ezáltal Kelet-Timor részesülhessen a 9. EFA által érintett hátralevő időszakra meghatározott EFA-alapokból.

[3] ,...A pénzügyi erőforrások kiigazítását kell alkalmazni akkor is, ha új AKCS-államok csatlakoznak a megállapodáshoz."

[4] ,A pénzügyi forrásokat a Tanács egyhangú határozatával ki is lehet igazítani az ACSK-EK partnerségi megállapodás 62. cikke (2) bekezdésével összhangban."

2005-ben az ALA-rendelet értelmében Kelet-Timornak szánt támogatás szintjének, azaz 9 millió euró fenntartása érdekében a Kelet-Timor fejlesztési igényei fedezéséhez szükséges pénzügyi források az átmeneti időszak alatt a 9. EFA utódjának hatályba lépésig 18 millió euróra becsülhető.

Javaslat A TANÁCS HATÁROZATA a Kelet-Timori Demokratikus Köztársaságnak az AKCS-EK partnerségi megállapodáshoz történő csatlakozására hivatkozva a 9. Európai Fejlesztési Alap pénzügyi forrásainak kiigazításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a Bizottság javaslatára [5],

[5] HL C [...]., [...], [...]. o.

tekintettel a 2000. június 23-án Cotonou-ban aláírt AKCS-EK partnerségi megállapodásra,

tekintettel a Tanácson belül a tagállamok kormányképviselői között létrejött, az AKCS-EK partnerségi megállapodás pénzügyi jegyzőkönyvének keretében a közösségi támogatások finanszírozásáról és igazgatásáról szóló belső megállapodásra és különösen annak 1. cikke (5) bekezdésére,

mivel:

(1) Az AKCS-EK Miniszterek Tanácsának 2003. május 16-i 2003/1 határozatával Kelet-Timort az AKCS-EK partnerségi megállapodás aláírójaként fogadták el. Ez a határozat kiköti, hogy Kelet-Timor nem fér hozzá azonnal a 9. Európai Fejlesztési Alap (EFA) forrásaihoz, hanem csak ideiglenes, különleges rendelkezés szerint a 2000-2005-ös időszakban a regionális együttműködésre előirányzott alapokból részesülhet.

(2) A Tanács határozata nem vette figyelembe azt a tényt, hogy a Cotonou-i Megállapodás ratifikálását követően Kelet-Timor nem felel meg a fejlesztési támogatás feltételeinek, amelyeket mindeddig a 443/92 EU tanácsi rendelet határozott meg (ALA-rendelet).

(3) Az AKCS-EK partnerségi megállapodás 94. cikke (1) bekezdése megállapítja, hogy a megállapodáshoz csatlakozó állam ugyanazon jogokat élvezi és ugyanazon kötelezettségeknek tesz eleget mint az AKCS-államok. Csatlakozása nem válhat a megállapodást aláíró AKCS-államok kárára a fejlesztési, együttműködési és finanszírozási rendelkezések tekintetében.

(4) A Cotonou-i Megállapodás 62. cikkének (2) bekezdése a) pontja megállapítja, hogy a szerződő felek kiigazítják az I. mellékletben található pénzügyi jegyzőkönyvben meghatározott források összegét azon új AKCS-államoknak a megállapodáshoz történő csatlakozása után, amelyek nem vettek részt a megállapodásról folytatott tárgyalásokon. A belső megállapodás 1. cikkének (5) bekezdése megállapítja, hogy a pénzügyi források kiigazításáról az AKCS-EK partnerségi megállapodás 62. cikke (2) bekezdésével összhangban egyhangúlag a Tanács is határozhat.

(5) Annak érdekében, hogy Kelet-Timor ratifikálhassa az AKCS-EK megállapodást, és annak teljes jogú szerződő felévé válhasson, javasolt a 9. EFA-ból alapokat bocsátani Kelet-Timor rendelkezésére, hogy a 9. EFA jogutódjának hatálybalépéséig fejlesztéséhez kapcsolodó igényeit kielégíthesse.

(6) A Kelet-Timor fejlesztéséhez kapcsolódó igények kielégítéséhez szükséges pénzügyi források becsült összege a 9. EFA jogutódjának hatálybalépéséig tartó átmeneti időszakban 18 millió euró,

A KÖVETKEZŐKÉPPEN HATÁROZOTT:

1. cikk

A tagállamok a belső megállapodás 1. cikkének megfelelően 18 millió euróval növelve kiigazítják a 9. EFA pénzügyi forrásait.

Ez az összeg a tagállamok következő megoszlású hozzájárulásaiból tevődik össze:

Tagállam // Hozzájárulás millió euróban

Belgium // 0,71

Dánia // 0,39

Németország // 4,20

Görögország // 0,23

Spanyolország // 1,05

Franciaország // 4,37

Írország // 0,11

Olaszország // 2,26

Luxemburg // 0,05

Hollandia // 0,94

Ausztria // 0,48

Portugália // 0,17

Finnország // 0,27

Svédország // 0,49

Egyesült Királyság // 2,28

// 18,00

2. cikk

Ez a határozat az elfogadása napján lép hatályba. Közölni kell az AKCS Miniszterek Tanácsával.

Kelt Brüsszelben,-án/-én.

a Tanács részéről

az elnök